SET ปิดพุ่ง 13 จุด แวลู่ทะลุแสนลบ. “นิวไฮ” รอบ 1 เดือน สะท้อนความเชื่อมั่นนักลงทุน
SET ปิดพุ่ง 13 จุด แวลู่ทะลุแสนลบ. “นิวไฮ” ในรอบ 1 เดือน สะท้อนความเชื่อมั่นของนักลงทุนแม้ว่าจะมีความกังวลเกี่ยวกับการแพร่ระบาดโควิด
4 ม.ค. 2565

นายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้ปรับตัวขึ้นค่อนข้างดีสะท้อนความเชื่อมั่นของนักลงทุน แม้ว่าจะมีความกังวลเกี่ยวกับการแพร่ระบาดของเชื้อไวรัสโควิด-19 ที่เกิดขึ้น แต่อย่างไรก็ตามเชื่อว่าจะไม่เป็นผลกระทบต่อบรรยากาศการลงทุนมากนักเหมือนกับในประเทศสหรัฐ และ ประเทศอังกฤษ ที่มีการแพร่ระบาดของเชื้อไวรัสโควิด-19 สายพันธุ์โอมิครอน แต่ไม่ได้กระทบกับบรรยากาศการลงทุนมากนัก
สำหรับแนวโน้มการลงทุนในวันพรุ่งนี้ (5 ม.ค.) นายกิจพล กล่าวว่า ยังคงต้องติดตามระยะสั้น คือ การไถ่ถอนกองทุน LTFมูลค่า 1.5-2 หมื่นล้านบาท การระบาดของเชื้อไวรัสโควิด-19 ระลอกใหม่ และประกอบการของธนาคารพาณิชย์ในช่วงไตรมาส 4/2564 ที่คาดว่าจะเป็นไตรมาสที่ผลประกอบการออกมาแย่ที่สุดของปี 2564 แต่อย่างไรก็ตามภาพการลงทุนทั้งปีจะได้รับปัจจัยหนุนจาก Fundflow ที่มีโอกาสไหลเข้ามายังอาเซียน จากเศรษฐกิจที่มีแนวโน้มการฟื้นตัวดีกว่าภูมิภาคอื่นๆ
ทั้งนี้พร้อมให้แนวรับ 1,640 จุด ส่วนแนวต้าน 1,680 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
EA มูลค่าการซื้อขาย 5,442.85 ล้านบาท ปิดที่ 97.25 บาท เพิ่มขึ้น 1.25 บาท
KBANK มูลค่าการซื้อขาย 4,323.79 ล้านบาท ปิดที่ 145.50 บาท เพิ่มขึ้น 3.50 บาท
CPF มูลค่าการซื้อขาย 3,841.81 ล้านบาท ปิดที่ 27.00 บาท เพิ่มขึ้น 1.50 บาท
GULF มูลค่าการซื้อขาย 3,259.03 ล้านบาท ปิดที่ 47.50 บาท เพิ่มขึ้น 1.75 บาท
SCB มูลค่าการซื้อขาย 2,568.70 ล้านบาท ปิดที่ 128.00 บาท เพิ่มขึ้น 1.00 บาท